NA 01-01

Quālī prōportiōne quibusque collēctiōnibus Plutarchus ratiōcinātum esse Pȳthagoram philosophum dīxerit dē comprehendenda corporis prōcēritāte quā fuit Herculēs, cum vītam inter hominēs vīveret.

[1] Plutarchus in librō quem dē Herculis quam diū inter hominēs fuit animī corporisque ingeniō atque virtūtibus cōnscrīpsit, scītē subtīliterque ratiōcinātum Pȳthagoram philosophum dīcit in reperienda modulandaque statūs longitūdinisque ēius praestantia. [2] Nam cum ferē cōnstāret, curriculum stadiī quod est Pīsīs apud Iovem Olympium Herculem pedibus suīs mētātum idque fēcisse longum pedēs sēscentōs, cētera quoque stadia in terrā Graeciā ab aliīs posteā īnstitūta pedum quidem esse numerō sēscentum, sed tamen esse aliquantulum breviōra, facile intellēxit, modum spatiumque plantae Herculis, ratiōne prōportiōnis habitā, tantō fuisse quam aliōrum prōcērius, quantō Olympicum stadium longius esset quam cētera. [3] Comprehēnsa autem mēnsūra Herculānī pedis, quanta longinquitās corporis eī mēnsūrae convenīret secundum nātūrālem membrōrum omnium inter sē competentiam modificātus est atque ita id collēgit, quod erat cōnsequēns, tantō fuisse Herculem corpore excelsiōrem quam aliōs, quantō Olympicum stadium cēterīs parī numerō factīs anteīret.